Оружје

Оружје претставува секој предмет кој служи за повредување, убивање или онеспособување на човечки или други живи суштества, односно за уништување и онеспособување други предмети или материјални добра поврзани со одредени луѓе или општества. Оружјето служи како за напад така и за одбрана, односно во случај на закани и заштити. Во поширока смисла, секое средство (па и психолошко) со кое некому намерно се нанесува повреда или штета се нарекува оружје.

 Поделба на оружјата 
За поделба на оружјата постојат различни критериуми, кои варираат од различни дефиниции или воени доктрини. Најпознато е она спрема намената, изворот на енергија или принципот на делување според кое оружјето се дели во десет главни групи:
 ладно оружје
 огнено оружје кое спрема калиброт понекогаш се дели на:
 стрелачко вооружување
 артилериско оружје
 ракетно оружје
 минско-експлозивно оружје
 електромагнетно оружје
 јадрено оружје
 хемиско оружје
 биолошко оружје
 психолошко оружје
 економско оружје

Оружјето спрема потребниот број на луѓе се дели на поединечно и колективно оружје, а според начинот на борба и употреба на нападно и одбранбено оружје.
Производство и трговија со оружје
Според податоците на весникот „Њујорк тајмс“, во 2014 година, вкупната вредност на продажбата на оружје во светот изнесувала 71,8 милијарди долари, т.е. малку повеќе во споредба со 2013 година (70,1 милијарди). Притоа, најголем извозник на оружје во светот биле САД, кои оствариле вкупен извоз во вредност од 36,2 милијарди долари во споредба со 26,7 милијарди во 2013 година. На тој начин, САД учествувале со над 50% од светската трговија со оружје. На второто место била Русија, која успеала да продаде оружје во вредност од 10,2 милијарди долари (10,3 во 2013 година), на третото место била Шведска со извоз на оружје вреден 5,5 милијарди долари, по што следувале Франција (4,4 милијарди) и Кина (2,2 милијарди). На страната на побарувачката, најголем купувач на оружје во 2014 година била Јужна Кореја, со увоз вреден 7,8 милијарди долари, додека Ирак склучил договори за набавка на оружје во вредност од 7,3 милијарди долари, а Бразил бил третиот најголем купувач на оружје (6,5 милијарди).„САД лани заработиле 36,2 милијарди долари, за 10 милијарди повеќе отколку во 2013 година“, Дневник, година XIX, број 5952, вторник, 29 декември 2015, стр. 9.

Оружјето како тема во уметноста и во популарната култура
Оружјето како тема во книжевноста
 „Роман за оружјето“ - книга на македонскиот писател Ермис Лафазановски.Магор, Каталог 2015. Скопје, 2015, стр. 22.
 „Малихери пукаа“ - македонска народна песна.Ѓорѓи Доневски, Сокол ми лета високо. Скопје: Културно-уметничкото друштво „Гоце Делчев“, 1978, стр. 31.
 „Пушки ми пукнаја, мамо“ - македонска народна песна.Ѓорѓи Доневски, Сокол ми лета високо. Скопје: Културно-уметничкото друштво „Гоце Делчев“, 1978, стр. 65.
 „Белокосиот револвер“ - поетска збирка на францускиот писател Андре Бретон од 1932 година.„Белешка на составувачот на изборот“, во: Андре Бретон, Рајот не е наполно загубен. Скопје: Култура, 1989, стр. 104.
 „Пушка“- песна на српскиот поет Лаза Костиќ.Родољубиве песме. Београд: Просвета (без дата), стр. 55.
 „Збогум на оружјето“ - роман од американскиот писател Ернест Хемингвеј од 1929 година.

Оружјето како тема во музиката
 Смртоносно оружје (англиски: Deadly Weapons) — американска панк-рок група.Deadly Weapons (2) (пристапено на 17.12.2023)
 „Ладно оружје“ — песна на македонската рок-група Архангел од 1991 година.Архангел, Архангел 1. Litium Records 001, 2000.
 „Револвер“ (англиски: Revolver) — музички албум на британската поп-рок група Битлси (The Beatles) од 1966 година.YouTube, The Beatles: Revolver Songs Ranked (пристапено на 31.1.2017)
 „Домет на пушката“ (англиски: Riffle range) — песна на американската рок-група Блонди (Blondie) од 1976 година.YouTube, Blondie Rifle Range 1976 (пристапено на 8.2.2017)
 „Смртоносно оружје“ (англиски: Deadly Weapons) — песна од истоимениот музички албум на израелската рок-група Минимал компакт (Minimal Compact) од 1984 година.Minimal Compact – Deadly Weapons (пристапено на 17.12.2023)
 „Така е кога ќе посегнам по мојот револвер“ (англиски: That's When I Reach For My Revolver) — песна на американската рок-група Мишн оф Бурма (Mission of Burma) од 1981 година.YouTube, That's When I Reach For My Revolver - Mission Of Burma (1981) (пристапено на 13.5.2017)
 „М-16“ — песна на американската Хардкор панк група Дисендентс (Descendents) од 1982 година.YouTube, Descendents - Milo Goes to College (Full Album)(пристапено на 31.5.2017)
 „Мојот узи тежи еден тон“ (англиски: Miuzi Weighs A Ton) — песна на американската рап-група Паблик енеми (Public Enemy) од 1987 година.DISCOGS, Public Enemy ‎– Yo! Bum Rush The Show (пристапено на 23.8.2019)

Оружјето како тема во филмот
 „Револвераш“ (англиски: The Shootist) - американски филм од 1976 година, во режија на Дон Сигел.
 „Револверашки“ - француски филм од 1971 година, во режија на Кристијан Жак.

 Наводи